Danmarks mest populære elbil, den amerikanske Tesla, kan komme op på en pris på et par millioner kroner fra nytår. I dag kan den fås fra lidt over 600.000 kroner, og dette prishop kan betyde, at salget stopper i Danmark.

Udsigten til den højere pris skyldes, at regeringen har varslet, at afgiftsfritagelsen for elbiler stopper til nytår. En Tesla koster i dag mellem 620.000 og 875.000 kroner. Med fuld registreringsafgift kan den komme et pænt stykke over 2 millioner kroner.

»Hvis der kommer fuld afgift på elbiler i Danmark næste år, vil Tesla ophør med at være en salgsorganisation. Vi vil blive tvunget til at skære kraftigt ned på antallet af salgsansatte og butikker. Vi vil dog bevare et salgskontor, og vi vil stadig servicere de biler, der allerede kører nu«, siger Esben Pedersen, kommunikationschef for Tesla i Danmark.